René Christensen (DF), 2010-04-19:
Det her lovforslag er en udmøntning af en aftale om afbureaukratisering i kommuner og regioner.
Der er en hel del elementer i forslaget, som skal give mere afbureaukratisering ikke alene på den enkelte institution, men også i den enkelte kommune.
Samtidig giver det også mulighed for, at det faglige kan fylde mere i det daglige arbejde, og ligeledes giver det mere ansvar til den enkelte institution og den enkelte kommune.
Reglerne om de pædagogiske læreplaner forenkles.
Evalueringen ændres fra at finde sted en gang om året til hvert andet år.
Bare det her lille indgreb vil altså give mindre mødeaktivitet og færre papirer, som måske nogle steder aldrig bliver læst.
Mødeaktivitet er desværre et område, hvortil der går virkelig mange midler og meget tid fra den borgernære service.
Ligeledes fjernes kravet om, at dagtilbuddene skal udarbejde en skriftlig børnemiljøvurdering.
I stedet integreres børnemiljøet i de pædagogiske læreplaner.
Børnemiljøet bliver således en del af det pædagogiske arbejde, og det er efter min mening bestemt også her, det hører hjemme.
Børn har behov for at blive stimuleret på mange måder, socialt, sprogligt, mentalt og fysisk.
Børnenes arbejdsplads, hvis man kan kalde et dagtilbud det – det er det jo rent faktisk – er ofte et sted, hvor børnene har en dagligdag på op til 10 timer.
Det skal ikke ses som udtryk for, at der ikke skal være fokus på området, men mere som udtryk for, at der faktisk skal være fokus på det hele tiden i det daglige arbejde.
Ligeledes lægges der op til, at der kommer en målrettet sprogvurdering, som henvender sig til de børn i dagtilbud, der formodes at have behov for det i deres udvikling.
Samtidig skal det dog siges, at det stadig skal rettes mod de børn, der ikke går i dagtilbud, hvilket er meget væsentligt at vi får fastholdt.
Samtidig sker der også en del andre regelforenklinger, som finder sted rent administrativt, men som selvfølgelig også vil frigive nogle midler.
Flere af de tidligere ordførere har været inde på flere af dem, så dem vil jeg ikke gennemgå en gang til.
Jeg vil dog lige vende tilbage til det med sprogudviklingen, for det er faktisk et område, hvor Dansk Folkeparti vil følge udviklingen tæt.
Udviklingen i det danske sprog er ikke kun en udfordring for de tosprogede børn.
Børn kan jo have mange problemer med sproget.
Nogle har problemer, fordi de ikke bliver sprogligt stimuleret i hjemmet.
Andre kan have problemer med at udtale enkeltord uden sammenhæng med deres sociale status.
Et bogstav, som er utrolig svært for mange mindre børn, er bogstavet S, og så kan »sød« jo blive til »død« osv. osv.
Dårlig udtale af selv enkelte bogstaver kan give mange problemer med mobning og udelukkelse fra fællesskabet og andre udfordringer for de her børn.
Der lægges også op til et meget mere fleksibelt system inden for dagplejen, hvilket der også er andre ordførere der har været inde på, og det hilser vi selvfølgelig meget, meget velkommen.
Alt i alt mener vi faktisk, at de her forslag vil give en nemmere hverdag ude i de enkelte tilbud til børn og også for de forvaltninger, som sidder i kommunerne.
Mindre bureaukrati betyder mindre kontrol, men det betyder også mere ansvar for den enkelte institution og for den enkelte kommune.
Dansk Folkeparti kan støtte forslaget.